L-imħallef fil-każ ta’ Oscar Pistorius qatgħetha li l-atleta paralimpiku għandu jitqiegħed għal xahar osservazzjoni psikjatrika minħabba ansjetà. Meta l-avukati lmentaw li dan ifisser li l-każ se jitwal b’xahar ieħor, l-imħallef  ċanfrithom u qaltilhom li l-każ ma kienx dwar il-konvenjenza iżda dwar il-ġustizzja. Hija qalet li l-qagħda psikjatrika ta’ Pistorius għandha tiġi evalwata bil-pazjent imur il-klinika bħala out-patient u mhux bil-fors jidħol fi klinika bħala resident. Hekk kif il-każ riesaq lejn it-tmien, il-prosekutur formalment talab lill-qorti biex Pistorius isirulu t-testijiet wara li l-psikjatra tad-difiża, Dr Merryl Vorster, qalet li dan għandu ansjetà qawwija tant li tnissel fih biża’ kbira minn atti kriminali. Pisorius huwa mixli bil-qtil volontarju tas-sieħba tiegħu Reeva Steenkamp meta sparalha. Huwa jiċħad u jgħid li spara minn wara l-bieb magħluq tal-kamra tal-banju għax ħasbiha ħalliel. Jekk jinstab li Pistorius għandu problemi mentali, l-qorti ma tkunx tista’ ssibu responsabbli kriminalment tal-qtil u jkollha teħilsu għax mhux ħati minħabba mard mentali jew diżabilità mentali. Madankollu tista’ tordna li jinqafel f’istituzzjoni mentali għall-kura.